ORDE do 27 de outubro de 2010 pola que se establecen as bases reguladoras xerais e a convocatoria para o ano 2010, en réxime de concorrencia competitiva, para a concesión das axudas pola creación das organizacións de produtores pesqueiros que foron recoñecidas entre o 1 de xaneiro de 2006 e o 1 de xaneiro de 2007 e que actúan no ámbito exclusivo da Comunidade Autónoma de Galicia.
CONSELLERÍA DO MAR — III. OUTRAS DISPOSICIÓNS — 08/11/2010

O Regulamento (CE) 2792/1999 do Consello do 17 de decembro de 1999, polo que se definen as modalidades e condicións da intervención con finalidade estrutural no sector da pesca, constituíu o Instrumento Financeiro de Orientación da Pesca (IFOP) e un marco para o conxunto das intervencións estruturais no sector pesqueiro que permitiron lograr os obxectivos de política pesqueira común, en particular, a conservación e a explotación sustentable a longo prazo dos recursos.
Este regulamento, no seu artigo 15, sinala que os Estados membros poderán fomentar a constitución e facilitar o funcionamento das organizacións de produtores recoñecidas despois do día 1 de xaneiro de 2000 e durante os 3 anos seguintes á data de recoñecemento e que as axudas que se concedan ás organizacións de produtores pesqueiros (OPP) constituídas serán aboadas aos beneficiarios finais durante o ano seguinte a aquel no que se concedese a axuda e, a máis tardar, o 31 de decembro de 2008.
O aludido regulamento quedou derrogado con efectos do 1 de xaneiro de 2007, sen prexuízo de que a súa derrogación, non afectará a continuación, modificación ou supresión das intervencións aprobadas. Seguiu, polo tanto, aplicándose desde a data de derrogación ata a súa conclusión.
Por outra parte o Regulamento (CE) 1198/2006, do Consello, do 27 de xullo de 2006, relativo ao Fondo Europeo da Pesca (FEP), define para o seu período de programación 2007-2013, o marco de apoio comunitario a favor do desenvolvemento sustentable do sector pesqueiro.
O artigo 37, letra n), do Regulamento (CE) 1198/2006, do Consello, do 27 de xullo de 2006, establece que o FEP poderá apoiar medidas de interese público que se apliquen co apoio activo dos propios operadores ou de organizacións que actúen en nome dos produtores ou doutras organizacións recoñecidas polo Estado membro que teñan por obxecto, en particular, crear organizacións de produtores recoñecidas en virtude do Regulamento (CE) 104/2000, do Consello, do 17 de decembro de 1999, polo que se establece a organización común de mercados no sector dos produtos da pesca e da acuicultura.
Estas axudas, tanto no marco do Regulamento 2792/1999 como no do Regulamento 1198/2006, concederanse por un período máximo de tres anos a partir da data de recoñecemento, e será decrecente ao longo deses tres anos, a teor do que establecen respectivamente os artigos 15 e 37 dos aludidos regulamentos comunitarios.
Pola súa vez, o Regulamento (CE) 498/2007, da Comisión, do 26 de marzo, dispón, no seu artigo 15, número 2, que a axuda prevista no artigo 37, parágrafo primeiro, letra n), do Regulamento (CE) 1198/2006, poderá concederse para a creación de organizacións de produtores co obxecto de facilitar o establecemento e o funcionamento administrativo das organizacións de produtores recoñecidas despois do 1 de xaneiro de 2007, en virtude do Regulamento (CE) 104/2000, do Consello, do 17 de decembro de 1999.
Para o cálculo destas axudas é de aplicación o Regulamento (CE) 1985/2006, da Comisión, do 22 de decembro, polo que se establece o método de cálculo das axudas outorgadas polos Estados membros ás organizacións de produtores do sector da pesca e a acuicultura.
O artigo 104, número 2, do Regulamento (CE) 1198/2006, do Consello, do 27 de xullo, dispón que as referencias aos regulamentos que derroga, entre eles o 2792/1999, do Consello, do 17 de decembro de 1999, entenderanse feitas a este regulamento.
O programa operativo obxectivo nº 1 programa nº 2000 ES 14 1 PO001 Accións estruturais no sector da pesca 2000-2006, na súa parte IV Articulación funcional da estratexia, punto 8 Marco xurídico, sinala que a conferencia sectorial de pesca adoptou os seguintes acordos en relación co programa do IFOP en España durante o período 2000-2006:
1º Os dous programas do IFOP 2000-2006 en España (o das rexións do Obxectivo nº 1 e do resto do territorio español) terán carácter plurirrexional e alcance nacional.
2º A Administración do Estado xestionará as axudas á constitución e funcionamento das OPP de nivel nacional ou supraautonómico. Por exclusión todas as demais axudas recollidas no Regulamento CE nº 2792/1999, corresponde a súa xestión ás comunidades autónomas.
Tendo en conta todo o anterior, corresponde á Comunidade Autónoma galega a xestión das axudas á constitución e funcionamento das OPP, que teñan o seu ámbito de actuación exclusivo na Comunidade Autónoma galega.
Ademais, considerando que, durante os anos 2006, 2007 e 2008, non se convocaron ordes de axudas para a concesión de subvencións á constitución e creación de organizacións de produtores pesqueiros que faciliten o establecemento e funcionamento administrativo das mesmas, e que á entrada en vigor do Regulamento 1198/2006 do FEP e o Regulamento 498/2007 que o desenvolve, se limita o dereito a percibir a axuda a aquelas organizacións de produtores que fosen recoñecidas despois do día 1 de xaneiro de 2007, puidera ocorrer que organizacións de produtores constituídas e recoñecidas no ano 2006 que, tendo dereito, en virtude do Regulamento 104/2000, do consello, do 17 de decembro de 1999, a percibiren estas axudas, pola súa creación e constitución, non tivesen a oportunidade de participar no proceso de solicitude da axuda, podéndose producir indefensión.
Así pois, a Consellería do Mar, ante a posibilidade de que existan OPP cuxo ámbito de actuación sexa exclusivo da Comunidade Autónoma galega, que non puidesen acceder, nin poidan facelo na actualidade, ás axudas a que teñen dereito en virtude do Regulamento Comunitario 104/2000, como consecuencia da entrada en vigor do Regulamento Comunitario 1198/2006 relativo ao Fondo Europeo de Pesca e do seu regulamento 498/2007 que o desenvolve, o cal limita o dereito a percibir a axuda para a creación e constitución a aquelas organizacións de produtores que fosen recoñecidas despois do día 1 de xaneiro de 2007, considera necesario establecer un mecanismo que permita a estas organizacións de produtores pesqueiros que poidan atoparse na situación descrita, percibir as axudas correspondentes ás que teñen dereito.
Por todo o antes dito, facendo uso das facultades que me confire o artigo 34 da Lei 1/1983, do 22 de febreiro, de normas reguladoras da Xunta e da súa Presidencia,
DISPOÑO:
Artigo 1º.-Obxecto.
1. Establecer, en réxime de concorrencia competitiva, as bases reguladoras e a convocatoria para o ano 2010, das subvencións destinadas ás organizacións de produtores pesqueiros de ámbito exclusivo da Comunidade Autónoma de Galicia, que foron recoñecidas entre o 1 de xaneiro de 2006 e o 1 de xaneiro de 2007, que teñan por obxecto, en particular, crear organizacións de produtores recoñecidas en virtude do art.13 do Regulamento (CE) 104/2000, do Consello, do 17 de decembro de 1999, polo que se establece a organización común de mercados no sector dos produtos da pesca e da acuicultura e regúlase o procedemento para a súa concesión, e cuxos gastos tiveron lugar por un período máximo de tres anos a partir da data de recoñecemento.
2. Poderán ser obxecto de subvención, de conformidade con esta orde, as accións colectivas que se desenvolvan na Comunidade Autónoma de Galicia para a creación das organizacións de produtores pesqueiros, co obxecto de que facilite o seu establecemento e funcionamento administrativo.
Artigo 2º.-Marco normativo.
Para o outorgamento e execución destas subvencións atenderase ao disposto nas bases reguladoras establecidas nesta orde, así como nas normas seguintes:
a) Preceptos básicos da Lei 38/2003, do 17 de novembro, xeral de subvencións, e do Real decreto 887/2006, do 21 de xullo, polo que se aproba o seu regulamento.
b) Lei 9/2007, do 13 de xuño, de subvencións de Galicia.
c) Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia.
d) Lei de réxime financeiro e orzamentario de Galicia, texto refundido aprobado polo Decreto lexislativo 1/1999, do 7 de outubro.
e) Lei 4/2006, do 30 de xuño, de transparencia e boas prácticas na Administración pública galega.
f) Se é o caso, normativa reguladora da tramitación anticipada de expedientes de gasto (Orde da Consellería de Economía e Facenda do 11 de febreiro de 1998, modificada polas ordes do 27 de novembro de 2000 e do 25 de outubro de 2001).
Artigo 3º.-Crédito orzamentario.
1. Para o ano 2010, as axudas concederanse con cargo á aplicación orzamentaria 14.03.723A.771.0 (proxecto 20101181) da Lei de orzamentos xerais da Comunidade Autónoma de Galicia do ano 2010.
2. O importe máximo das subvencións que se concedan no ano 2010 ascenderá a douscentos mil euros (200.000 ).
3. Os importes consignados en cada convocatoria, así como as aplicacións a que se imputen, poderán ser ampliados en función da dispoñibilidade orzamentaria sen que iso dea lugar á apertura de novo prazo de presentación de solicitudes, salvo indicación expresa en contrario na orde que se publique para o efecto.
4. Tanto a concesión da axuda como o pagamento desta estará condicionada pola dispoñibilidade existente na aplicación orzamentaria correspondente dos orzamentos xerais da Comunidade Autónoma de Galicia para o ano 2010.
5. No caso de que as solicitudes presentadas excedan da contía máxima dispoñible, as axudas minoraranse a prorrata.
Artigo 4º.-Requisitos dos beneficiarios.
1. Poderán ser beneficiarios das axudas reguladas nesta orde as organizacións de produtores pesqueiros inscritas no rexistro xeral da Dirección Xeral de Ordenación Pesqueira, ao abeiro do artigo 12 do Real decreto 724/2003, polo que se regulan as organizacións de produtores da pesca e da acuicultura e as súas asociacións, cuxo ámbito exclusivo de actuación sexa no territorio da Comunidade Autónoma de Galicia e foran recoñecidas despois do 1 de xaneiro de 2006 e antes do 1 de xaneiro de 2007.
2. Non poderán obter a condición de beneficiario aquelas entidades en que concorra algunha das circunstancias sinaladas no artigo 10, parágrafos 2º e 3º, da Lei 9/2007, do 13 de xuño, de subvencións de Galicia.
Artigo 5º.-Obrigas dos beneficiarios.
1. Os beneficiarios, ao formalizar a súa solicitude, sométense voluntariamente ao cumprimento das condicións que se establecen nesta orde para a concesión e pagamento das subvencións, así como ao cumprimento dos requisitos estipulados na normativa de aplicación a estas.
2. Os beneficiarios deberán:
a) Ter realizado as actividades para as cales se conceda subvención nos termos e prazos indicados na resolución de concesión, e no proxecto que lles sirva de base.
b) Acreditar, mediante declaración responsable, que non teñen pendente de pagamento ningunha obriga por reintegro de subvencións.
c) Acreditar, con anterioridade a ditarse a proposta de resolución de concesión, que se encontran ao corrente das súas obrigas tributarias estatais e autonómicas e da Seguridade Social, así como que non teñen pendente de pagamento ningunha outra débeda, por ningún concepto, coa Administración pública da comunidade autónoma.
d) Comunicarlle ao órgano concedente se obtivo outras subvencións, axudas, ingresos ou recursos que financien as actividades subvencionadas, así como calquera circunstancia que poida afectar substancialmente a execución ou a consecución dos fins para os cales foi concedida a axuda de que se trate.
e) Facilitar toda a información que lles sexa requirida en relación ás subvencións e someterse ás actuacións de comprobación que deba efectuar a entidade concedente, así como aos órganos de fiscalización e control da Comunidade Autónoma galega, da Administración Xeral do Estado e da Unión Europea.
f) Destinar os bens obxecto da subvención ao fin concreto para o que se concedeu durante un período mínimo de cinco anos, para o caso de bens que se inscriban nun rexistro público, e de dous anos, nos demais casos.
g) Deberán conservar durante un período de catro anos os documentos acreditativos do cumprimento do obxecto da subvención e os xustificantes dos gastos subvencionados.
3. De acordo co establecido no artigo 20 da Lei 9/2007, do 13 de xuño, de subvencións de Galicia, a presentación da solicitude de concesión de subvención comportará a autorización ao órgano xestor para solicitar as certificacións que deban emitir a Axencia Estatal de Administración Tributaria, a Tesourería Xeral da Seguridade Social e a Consellería de Facenda da Xunta de Galicia, co fin de acreditar que o solicitante está ao corrente nas obrigas tributarias e coa Seguridade Social e non ten pendente de pagamento ningunha débeda, por ningún concepto, coa Administración pública da Comunidade Autónoma galega. Non obstante, se por razóns técnicas ou doutra índole estes certificados non puidesen ser obtidos polo órgano xestor, poderán serlle requiridos ao interesado.
4. A Dirección Xeral de Ordenación e Xestión dos Recursos Mariños asegurarase de que todos os documentos xustificativos relacionados coa subvención concedida e coas auditorías estean dispoñibles durante un período de catro anos.
Artigo 6º.-Gastos subvencionables.
Terán a condición de gastos subvencionais os seguintes:
a) Gastos xerados polos traballos preparatorios de constitución da organización e gastos de elaboración do acta constitutiva e dos seus estatutos, así como os derivados da modificación destes;
b) Gastos de persoal (soldos e salarios, gastos de formación, cotizacións sociais, dietas) e honorarios por servizos o asesoría técnica;
d) Gastos de correo e telecomunicacións;
e) Gastos de material de oficina e de amortización, ou derivados do arrendamento financeiro (leasing) do equipamento de oficinas;
f) Gastos xerados polos medios de que dispoñen as organizacións para o transporte do persoal;
g) Gastos de arrendamento ou, en caso de compra, gastos por xuros realmente aboados, e outros gastos derivados da ocupación dos edificios destinados ao funcionamento administrativo da organización de produtores;
h) Gastos de seguros conexos ao transporte do persoal, aos locais administrativos e ao equipamento destes.
Artigo 7º.-Incompatibilidades.
1. Estas subvencións son incompatibles coa percepción doutras subvencións, axudas, ingresos ou recursos para a mesma finalidade, procedentes de calquera administración ou entes públicos ou privados, nacionais, da Unión Europea ou de organismos internacionais.
2. O importe das subvencións, en ningún caso, poderá ser de tal contía que, illadamente ou en concorrencia con outras subvencións, axudas, ingresos ou recursos, supere o custo da actividade subvencionada.
Artigo 8º.-Solicitudes.
As solicitudes dirixiranse á persoa titular da Dirección Xeral de Ordenación e Xestión dos Recursos Mariños, da Consellería do Mar, conforme o modelo que se xunta no anexo I, e presentaranse no Rexistro Único e de Información do complexo administrativo de San Caetano ou no de calquera dos departamentos territoriais da Consellería do Mar, ou en calquera dos lugares previstos no artigo 38 da Lei 30/1992, do 26 de novembro, de réxime xurídico das administracións públicas e do procedemento administrativo común.
As solicitudes irán acompañadas dos seguintes documentos:
a) Todos aqueles documentos contables ou comerciais que teñan a consideración de factura e que acrediten que os gastos para os cales se solicita a axuda, foron realizados e efectivamente pagados.
b) Declaración, segundo se sinala nos anexos II e III, do representante da organización de produtores pesqueiros de que esta:
1º Cumpre todos os requisitos indicados nos artigos 8 e 10 da Lei 9/2007, do 13 de xuño, de subvencións de Galicia, necesario para obter a condición de beneficiario e, en particular, que está ao corrente no cumprimento das súas obrigas tributarias do Estado e coa Comunidade Autónoma de Galicia e fronte á Seguridade Social (anexo III).
2º Non ter recibido nin solicitado outras subvencións, axudas, ingresos ou recursos para a mesma finalidade, procedentes de calquera outra Administración ou entes públicos ou privados, nacionais, da Unión Europea ou de organismos internacionais.(anexo II).
3º Non é debedora, por resolución, de procedencia de reintegro.
c) Fotocopia compulsada do CIF.
d) Os documentos acreditativos segundo se sinala no artigo 5 desta orde Requisitos específicos segundo o tipo de axuda.
e) As solicitudes poderán presentarse por medio de representante, nos termos establecidos no artigo 32 da Lei 30/1992, de réxime xurídico das administracións públicas e do procedemento administrativo común.
f) O prazo de presentación das solicitudes das axudas convocadas nesta orde será dun mes contado a partir do seguinte ao da súa publicación no Diario Oficial de Galicia. Entenderase como último día do prazo o correspondente ao mesmo ordinal do día da publicación. Se o último día de prazo fose inhábil, entenderase prorrogado ao primeiro día hábil seguinte, e se no mes de vencemento non houbese día equivalente ao inicial do cómputo, entenderase que o prazo expirará o último día do mes.
Artigo 9º.-Emenda de solicitudes.
Se a solicitude non reúne os requisitos establecidos nesta orde, a Subdirección Xeral de Xestión dos Recursos Mariños requirirá o interesado para que a emende no prazo máximo e improrrogable de 10 días, indicándolle que, de non o facer, considerará que desiste da súa solicitude, logo de resolución que deberá ser ditada nos termos previstos no artigo 71 da Lei 30/1992, do 26 de novembro, de réxime xurídico das administracións públicas e do procedemento administrativo común.
Artigo 10º.-Instrución e resolución.
1. O órgano competente para a instrución do procedemento será a Subdirección Xeral de Xestión dos Recursos Mariños.
2. A valoración e exame das solicitudes levaraa a cabo unha comisión de valoración, constituída polos seguintes membros:
-Presidente: o subdirector xeral de Xestión dos Recursos Mariños.
-Vogais: dúas persoas do cadro de persoal da Dirección Xeral de Ordenación e Xestión dos Recursos Mariños, unha persoa da Dirección Xeral de Competitividade e Innovación Tecnolóxica e unha persoa da Secretaría Xeral da Consellería do Mar. Un dos vogais da comisión actuará como secretario.
En caso de imposibilidade de asistir a algunha das sesións, os membros da comisión poderán ser substituídos por quen designe o seu presidente. A comisión poderá actuar asistida polos asesores que xulgue conveniente. A comisión de valoración comprobará o cumprimento dos requisitos das axudas reguladas por esta orde, examinará as solicitudes presentadas, elaborará a proposta de resolución e elevaraa ao órgano competente para resolver.
3. A resolución das solicitudes correspóndelle á conselleira do Mar, que delega a devandita competencia no director xeral de Ordenación e Xestión dos Recursos Mariños.
4. O prazo máximo para ditar e notificar a resolución do procedemento será de 5 meses contados desde a publicación desta orde no Diario Oficial de Galicia.
5. Exclúese a fixación dunha orde de prelación entre as solicitudes presentadas ao estimarse que todas elas gozan de idéntica prioridade.
6. A Consellería do Mar publicará no Diario Oficial de Galicia as subvencións concedidas con suxeición a esta orde, indicando o programa e o crédito orzamentario a que se imputan, beneficiario, cantidade concedida e finalidade da subvención.
Así mesmo, de conformidade co establecido no artigo 13, punto 4 da Lei 4/2006, do 30 de xuño, de transparencia e boas prácticas na Administración pública galega, a Consellería do Mar publicará na súa páxina web oficial (
http://www.webpesca.xunta.es
) a relación de beneficiarios e os importes das axudas concedidas, polo que a presentación da solicitude leva implícita a autorización para o tratamento necesario dos datos dos beneficiarios e a súa publicación na citada páxina web.
7. Contra a resolución que se dite, que pon fin á vía administrativa, poderase interpor, con carácter potestativo, recurso de reposición perante a conselleira do Mar, no prazo dun (1) mes contado a partir do día seguinte ao da súa notificación, ou de tres (3) meses contados a partir do día seguinte a aquel en que se produza o acto presunto, por silencio administrativo negativo, segundo sexa o caso, ou ben recurso contencioso -administrativo ante a Sala do Contencioso-Administrativo do Tribunal Superior de Xustiza de Galicia no prazo de dous (2) meses contados a partir do día seguinte ao da súa notificación, ou de seis (6) meses contados a partir do día seguinte a aquel en que se produza o acto presunto, por silencio administrativo negativo, segundo sexa o caso.
Todo isto sen prexuízo de que o interesado poida interpor calquera outro que considere pertinente.
Calquera modificación que se pretenda realizar nos investimentos inicialmente previstos, tanto no referente ao orzamento coma ás distintas partidas que o compoñen, requirirá a aceptación expresa do órgano concedente, e sempre deberá ser posta en coñecemento deste con anterioridade á súa realización.
Toda alteración das condicións tidas en conta para a concesión da subvención e, en todo caso, a obtención concorrente de subvencións outorgadas coa mesma finalidade por outras administracións ou entes públicos e privados, nacionais ou internacionais, poderá dar lugar á modificación da resolución de concesión.
No prazo de 10 días desde a notificación da resolución, os interesados deberán comunicar a aceptación ou rexeitamento da subvención. De non facelo, entenderase tacitamente aceptada.
Artigo 11º.-Determinación da contía da axuda.
1. O importe das axudas previstas no artigo 1º desta orde para a creación de organizacións de produtores deberá situarse dentro dos límites seguintes, durante o primeiro, o segundo e o terceiro ano seguintes ao seu recoñecemento, respectivamente:
a) O 3, o 2 e o 1% do valor da produción comercializada pola organización de produtores.
b) O 60, o 40 e o 20% dos gastos de xestión da organización de produtores.
2. Dos resultados obtidos nos puntos anteriores, subvencionarase o de menor contía, establecéndose 180.000  como límite máximo da axuda para os 3 anos.
Artigo 12º.-Método de cálculo da axuda.
O método de cálculo do importe das axudas será o seguinte:
1) O valor da produción comercializada anualmente calcularase multiplicando a produción comercializada durante o ano polo prezo medio da produción dese ano.
Aplicándose as porcentaxes do 3, 2 e 1 % ao primeiro, segundo e terceiro ano respectivamente.
A produción comercializada e o prezo medio da produción, determinaranse a partir dos documentos contables e comerciais dispoñibles con valor probatorio.
2) Os gastos de xestión das organizacións, serán os de constitución e funcionamento efectivamente pagados polas OPP e que se correspondan cos gastos subvencionables recollidos no artigo 6º desta orde.
Aplicaranse as porcentaxes do 60, 40 e o 20% ao primeiro, segundo e terceiro ano respectivamente.
Os gastos de xestión determinaranse a partir dos documentos contables e comerciais dispoñibles con valor probatorio.
Artigo 13º.-Incumprimento e reintegro.
No suposto de que o beneficiario non cumprise integramente a actividade obxecto de subvención, só percibirá a parte proporcional da axuda que corresponda á actividade realizada.
Serán causas de reintegro as establecidas no artigo 33 da Lei 9/2007, do 13 de xuño, de subvencións de Galicia.
Artigo 14º.-Pagamento.
O pagamento da axuda realizarao a Dirección Xeral de Ordenación e Xestión dos Recursos Mariños. Para o cobramento da subvención concedida, as organizacións de produtores pesqueiros deberán presentar certificación da conta bancaria a nome da entidade beneficiaria, en que conste o número de conta en que se ingresará o importe da axuda.
Disposición adicional
Única.-En todo o non previsto nesta orde observarase o disposto na normativa mencionada no artigo 2 (marco normativo) e tamén as prescricións da Lei 30/1992, do 26 de novembro, de réxime xurídico das administracións públicas e do procedemento administrativo común.
Disposición derradeira
Única.-Esta orde producirá efectos desde o día seguinte ao da súa publicación no Diario Oficial de Galicia.
Santiago de Compostela, 27 de outubro de 2010.
Rosa María Quintana Carballo
Conselleira do Mar
AXENCIA PARA A CALIDADE DO SISTEMA UNIVERSITARIO
DE GALICIA